টম হেওয়ার্ড
টমাস ওয়াল্টার হেওয়ার্ড (ইংরেজি: Tom Hayward; জন্ম: ২৯ মার্চ, ১৮৭১ - মৃত্যু: ১৯ জুলাই, ১৯৩৯) কেমব্রিজে জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন। ১৮৯০-এর দশক থেকে শুরু করে প্রথম বিশ্বযুদ্ধ চলাকালীন আন্তর্জাতিক ক্রিকেটে দৃপ্ত পদচারণা ছিল তার। ঘরোয়া প্রথম-শ্রেণীর ইংরেজ কাউন্টি ক্রিকেটে সারের প্রতিনিধিত্ব করেছেন টম হেওয়ার্ড। দলে তিনি মূলতঃ উদ্বোধনী ব্যাটসম্যান হিসেবে খেলতেন। অফ ড্রাইভ অভিমুখেই সবিশেষ পারদর্শিতা দেখিয়েছেন তিনি। কেবলমাত্র ডব্লিউজি গ্রেসের পর দ্বিতীয় ব্যাটসম্যান হিসেবে ১০০ প্রথম-শ্রেণীর ক্রিকেটে শতরান করার মাইলফলক স্পর্শ করেন। ১৯০৬ সালের ইংরেজ মৌসুমে তিনি ৩,৫১৮ রান তুলে রেকর্ড গড়েন। পরবর্তীতে ১৯৪৭ সালে কেবলমাত্র ডেনিস কম্পটন ও বিল এডরিচ তার এ অর্জনকে অতিক্রম করতে পেরেছিলেন।